**Πανελλήνια Επιτροπή Αναπληρωτών & Ωρομισθίων Συμβασιούχων Εκπαιδευτικών της Δ.ΥΠ.Α.**

**Κατάργηση αποζημίωσης μη ληφθείσας αδείας – Κατάφωρη αδικία σε βάρος των συμβασιούχων εκπαιδευτικών της Δ.ΥΠ.Α**

Εκφράζουμε την αντίθεση μας απέναντι στην απόφαση της ΔΥΠΑ να **καταργήσει την καταβολή της αποζημίωσης μη ληφθείσας αδείας στους αναπληρωτές και ωρομίσθιους συμβασιούχους εκπαιδευτικούς** που εργάζονται στις εκπαιδευτικές δομές της, συμφώνα με έγγραφο (Αρ. Πρωτ. 626755 – 18/07/2025) της Διεύθυνσης Οικονομικών Υπηρεσιών προς τις Περιφερειακές Διευθύνσεις της ΔΥΠΑ. πρόθεση που:

Η Διοίκηση της ΔΥΠΑ αποφασίζει εντελώς ξαφνικά και μέσα στο καλοκαίρι **τη διακοπή της αποζημίωσης μη ληφθείσας αδείας** που λάμβαναν οι συμβασιούχοι εκπαιδευτικοί κατά την απόλυση τους, όπως άλλωστε συμβαίνει και με τους αναπληρωτές εκπαιδευτικούς του Υπουργείου Παιδείας. Ταυτόχρονα με το ίδιο έγγραφο ζητά της να αποσταλούν αναλυτικά στοιχεία για όλους τους εκπαιδευτικούς που εργάστηκαν στα σχολεία της από το 2020 προκειμένου **να επιστραφούν αναδρομικά οι εν λόγω αποζημιώσεις σε βάθος πενταετίας**.  
  
Με βάση αυτή την απόφαση ένας συμβασιούχος αναπληρωτής η ωρομίσθιος εκπαιδευτικός μένει **άνεργος** για τρεις μήνες κάθε χρόνο **καλείται να επιστρέψει έως και 4.000 ευρώ, περίπου το μισό ετήσιο εισόδημα του**. Έχει σκοπό η διοίκηση της ΔΥΠΑ να οδηγήσει στην ανέχεια και εξαθλίωση του συμβασιούχους εκπαιδευτικούς που για πολλά χρόνια υπηρετούν και στηρίζουν συνεχώς και αδιαλείπτως τις εκπαιδευτικές της μοναδές;;;

Ένα εύλογο ερώτημα είναι εάν υπάρχει κυβερνητική πρόθεση αυτή η απόφαση που βασίζεται σε έγγραφο (Αριθ. Πρωτ. ΔΙΔΑΔ/Φ71/157/11244 με ημερομηνία 2/10/2024) της Διεύθυνσης Διαχείρισης Ανθρωπίνου Δυναμικού του Υπουργείου Εσωτερικών κατόπιν απόφασης (υπ. αριθμ.: 2/52246/ΔΕΠ/31-5-2024) του Γενικού Λογιστηρίου του Κράτους (ΓΛΚ) θα ισχύσει και για τους υπόλοιπους συμβασιούχους ορισμένου χρόνου του Δημοσίου (εκπαιδευτικούς και μη) η θα εφαρμοστεί αντισυνταγματικά μόνο για τους συμβασιούχους της ΔΥΠΑ. **Επισημαίνουμε τον σοβαρό κίνδυνο η εν λόγο απόφαση αν ισχύσει και εφαρμοστεί να αποτελέσει εφαλτήριο για αντίστοιχη κατάργηση της αποζημίωσης μη ληφθείσας αδείας και στους υπόλοιπους αναπληρωτές εκπαιδευτικούς του Δημοσίου.**

Παράλληλα σοβαρές απορίες προκαλεί το γεγονός ότι ΓΛΚ του κράτους σε προγενέστερες αποφάσεις του (Αρ. Πρωτ. 2/41247/0022 με ημ/νια 2/6/2014) έχει αποφανθεί ότι το με σχέση εργασίας Ιδιωτικού Δικαίου ορισμένου χρόνου προσωπικό του δημοσίου των ΝΠΔΔ και των ΟΤΑ δικαιούται να λάβει την αποζημίωση μη ληφθείσας αδείας και ότι οι αναπληρωτές και ωρομίσθιοι εκπαιδευτικοί δικαιούνται αποζημίωση για τη μη ληφθείσα κανονική άδεια (Αρ. Πρωτ. 2/60553/ΔΕΠ 2/58267/ΔΕΠ 2/64083/ΔΕΠ με ημ/νια 8-11-2017), από τη στιγμή που και οι τρεις αποφάσεις βασίζονται στο Αρ.20 του ΠΔ 410/1988.

Η **αποζημίωση μη ληφθείσας αδείας** δεν αποτελεί προνόμιο αλλά **κατοχυρωμένο δικαίωμα**. Πρόκειται για **νόμιμη υποχρέωση του εργοδότη**, όταν λόγω της φύσης των συμβάσεων εργασίας, δεν μπορεί να χορηγηθεί κανονική άδεια και εφαρμόζεται οριζόντια σε όλο το Δημόσιο. Η κατάργηση της συνιστά αντεργατική πολιτική επιλογή, η οποία επιδεικνύει πλήρη απαξίωση τόσο των εργαζομένων που υπηρετούν τη δημόσια επαγγελματική εκπαίδευση όσο και της κοινωνικής αποστολής της. Αλήθεια είναι δυνατόν η Δημόσια Υπηρεσία Απασχόλησης που σκοπός της είναι η ενίσχυση της απασχόλησης και η προστασία και διασφάλιση του δικαιώματος της εργασίας να **επιδεικνύει τέτοια αντιεργατική συμπεριφορά απέναντι στους δικούς της συμβασιούχους απασχολούμενους**;

Η απόφαση της Διοίκησης της ΔΥΠΑ να καταργήσει την καταβολή της αποζημίωσης μη ληφθείσας αδείας στους αναπληρωτές και ωρομίσθιους συμβασιούχους εκπαιδευτικούς:

* Παραβιάζει την **συνταγματική αρχή της ίσης μεταχείρισης των εργαζομένων στο Δημόσιο**
* Δημιουργεί διαχωρισμούς μεταξύ των εκπαιδευτικών της ΔΥΠΑ και των εκπαιδευτικών του Υπουργείου Παιδείας, ενώ εργάζονται υπό το ίδιο καθεστώς συμβάσεων εργασίας Ιδιωτικού Δικαίου Ορισμένου Χρόνου και μισθολογικών αποζημιώσεων.
* Πλήττει την εργασία και την αξιοπρέπεια των εκπαιδευτικών της ΔΥΠΑ που για χρόνια καλύπτουν πάγιες και διαρκείς ανάγκες σε επισφαλές εργασιακό καθεστώς
* Ανοίγει το δρόμο για αναδρομικές απαιτήσεις προκαλώντας σοβαρή οικονομική ασφυξία σε εκπαιδευτικούς που ήδη αμείβονται με χαμηλούς μισθούς και παραμένουν άνεργοι κατά τους καλοκαιρινούς μήνες
* Αποσταθεροποιεί και υπονομεύει την ποιότητα των παρεχόμενων υπηρεσιών εκπαίδευσης της ΔΥΠΑ.

**Απαιτούμε – Διεκδικούμε:**

* Ισονομία και ισοπολιτεία για όλους τους εκπαιδευτικούς σε όλα τα σχολεία.
* Τη **συνέχιση καταβολής της αποζημίωσης μη ληφθείσας αδείας** για όλους τους συμβασιούχους εκπαιδευτικούς της Δ.ΥΠ.Α, όπως ακριβώς συμβαίνει με τους συμβασιούχους εκπαιδευτικούς του Υπουργείου Παιδείας.
* Τον **τερματισμό κάθε συζήτησης για αναδρομική επιστροφή αποδοχών**.

**Η Συντονιστική Επιτροπή των Αναπληρωτών & Ωρομίσθιων Εκπαιδευτικών της ΔΥΠΑ**